Document ID: 32009R0317

32009R0317
L 100/6
SLUŽBENI LIST EUROPSKE UNIJE
17.04.2009.
UREDBA KOMISIJE (EZ) br. 317/2009
od 17. travnja 2009.
o zamjeni Priloga I. Uredbi Vijeća (EZ) br. 673/2005 o uvođenju dodatnih carina na uvoze za određene proizvode podrijetlom iz Sjedinjenih Američkih Država
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 673/2005 od 25. travnja 2005. o uvođenju dodatnih carina na uvoze za određene proizvode podrijetlom iz Sjedinjenih Američkih Država (1), a posebno članak 3.,
budući da:
(1)
Budući da su Sjedinjene Države propustile uskladiti Zakon o kompenzacijskim plaćanjima za trajni damping i subvencioniranje („Continued Dumping and Subsidy Offset Act - CDSOA”) sa svojim obvezama u okviru sporazuma WTO-a, Uredbom (EZ) br. 673/2005 uvedena je dodatna carina ad valorem od 15 % na uvoz određenih proizvoda podrijetlom iz Sjedinjenih Američkih Država od 1. svibnja 2005. U skladu s ovlaštenjem WTO-a da privremeno obustavi primjenu povlastica za Sjedinjene Države, Komisija svake godine prilagođava razinu navedene obustave opsegu uništene ili umanjene koristi Zajednice koju je u tom trenutku prouzročio CDSOA.
(2)
Isplate CDSOA-a za posljednju godinu za koju su dostupni podaci odnose se na raspodjelu protudampinških i kompenzacijskih carina naplaćenih u fiskalnoj godini 2008. (1. listopada 2007. - 30. rujna 2008.). Na temelju podataka koje je objavio Ured za carinsku i graničnu zaštitu Sjedinjenih Američkih Država, računa se da uništena ili umanjena korist Zajednice iznosi 16,31 milijuna američkih dolara.
(3)
Budući da se smanjio opseg uništene ili umanjene koristi, a time i razina obustave, proizvode iz Priloga II. Uredbi (EZ) br. 673/2005 koji su 2006. i 2007. uvršteni na popis u Prilogu I. Uredbi (EZ) br. 673/2005 trebalo bi prve ukloniti s popisa u Prilogu I. navedenoj Uredbi. Zatim bi prema redoslijedu popisa iz Priloga I. navedenoj Uredbi trebalo povući četiri proizvoda iz Priloga I. Uredbi (EZ) br. 673/2005.
(4)
Učinak dodatne uvozne carine ad valorem od 15 % na uvoz proizvoda navedenih u izmijenjenom Prilogu I. iz Sjedinjenih Američkih Država računano na godinu dana odgovara vrijednosti trgovine od najviše 16,31 milijun američkih dolara.
(5)
Kako bi se izbjegle odgode u carinjenju robe na koju se dodatna uvozna carina ad valorem od 15 % više ne primjenjuje, ova bi Uredba trebala stupiti na snagu na dan objave.
(6)
Mjere predviđene u ovoj Uredbi u skladu su s mišljenjem Odbora za trgovinske protumjere,
DONIJELA JE OVU UREDBU:
Članak 1.
Prilog I. Uredbi (EZ) br. 673/2005 zamjenjuje se tekstom iz Priloga ovoj Uredbi.
Članak 2.
Ova Uredba stupa na snagu na dan objave u Službenom listu Europske unije.
Primjenjuje se od 1. svibnja 2009.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. travnja 2009.

Labels: 3
15
18